Document ID: 31989L0530

TARYBOS DIREKTYVA
1989 m. rugsėjo 18 d.
iš dalies keičianti Direktyvą 76/116/EEB boro, kobalto, vario, geležies, magnio, molibdeno ir cinko mikroelementų, esančių trąšose, atžvilgiu
(89/530/EEB)
EUROPOS BENDRIJŲ TARYBA,
atsižvelgdama į Europos ekonominės bendrijos steigimo sutartį, ypač į jos 100a straipsnį,
atsižvelgdama į Komisijos pasiūlymą (1),
bendradarbiaudama su Europos Parlamentu (2),
atsižvelgdama į Ekonomikos ir socialinių reikalų komiteto nuomonę (3),
kadangi, siekiant laipsniškai sukurti vidaus rinką, priemones būtina patvirtinti iki 1992 m. gruodžio 31 d.; kadangi vidaus rinka apima erdvę be vidaus sienų, kurioje yra užtikrinamas laisvas prekių, asmenų, paslaugų ir kapitalo judėjimas;
kadangi 1975 m. gruodžio 18 d. Tarybos direktyva 76/116/EEB dėl valstybių narių įstatymų, susijusių su trąšomis, suderinimo (4) su paskutiniais pakeitimais, padarytais Direktyva 89/284/EEB (5), nustato EEB tipo trąšų pardavimo taisykles; kadangi pasirodė būtina išplėsti šios direktyvos taikymo sritį apimant septynis mikroelementus (borą, kobaltą, varį, geležį, magnį, molibdeną ir cinką), esančius šiose trąšose;
kadangi nuo šiol Direktyva 76/116/EEB turėtų būti taikoma tirpioms trąšoms arba tirpalams, kuriuose yra vienas arba keletas mikroelementų, parduodamiems atskirai ar mišiniuose arba tokiu pavidalu, kuriame jie yra daugiau arba mažiau sujungti į chelatinius junginius;
kadangi trąšoms taikomos direktyvos turėtų būti toliau tobulinamos ir atnaujinamos derinant jas su mokslo ir technikos pažanga, kuri vyksta produktų, išvardytų šių direktyvų prieduose, srityje; kadangi, siekiant šio tikslo, būtina išplėsti Komiteto, numatyto Direktyvoje 76/116/EEB, funkcijas,
PRIĖMĖ ŠIĄ DIREKTYVĄ:
1 straipsnis
1. Priedo A skyriuje išvardytos kietosios ar skystosios trąšos, į kurių sudėtį įeina tik vienas iš toliau nurodytų mikroelementų: boras, kobaltas, varis, geležis, magnis, molibdenas arba cinkas ir kurios atitinka A skyriuje išdėstytus reikalavimus, gali būti ženklinamos žymeniu „EEB TRĄŠOS“.
2. Šio straipsnio 1 dalyje nurodyti dviejų arba kelių trąšų mišiniai, į kurių sudėtį įeina du skirtingi mikroelementai, gali būti ženklinami žymeniu „EEB TRĄŠOS“, jeigu jie atitinka priedo B skyriuje išdėstytus reikalavimus.
2 straipsnis
1 straipsnio nuostatas atitinkančios EEB trąšos turi būti pakuojamos.
3 straipsnis
1. Nurodomas Direktyvos 76/116/EEB I priede išvardytose EEB trąšose esantis vieno arba kelių toliau nurodytų mikroelementų: boro, kobalto, vario, geležies, magnio, molibdeno arba cinko kiekis, jeigu yra laikomasi vienos iš šių dviejų sąlygų:
a)
mikroelementų yra dedama ir jų koncentracija ne didesnė kaip nurodyta šios direktyvos priedo C ir D skyriuose;
b)
EEB trąšos privalo atitikti Direktyvos 76/116/EEB I priedo reikalavimus.
2. Kai mikroelementai yra natūrali žaliavų, kurios yra skirtos tiekti pagrindines ir antrines maisto medžiagas, sudedamoji dalis, jie deklaruojami pasirinktinai, su sąlyga, kad šių mikroelementų koncentracija yra ne didesnė kaip nurodyta šios direktyvos priedo C ir D skyriuose.
4 straipsnis
Siekiant nustatyti trąšų, kurioms taikoma ši direktyva, tapatumą, jas privaloma ženklinti taip:
a)
„EEB TRĄŠOS“ didžiosiomis raidėmis;
b)
trąšų rūšies pavadinimas:
-
pagal priedo A skyriaus reikalavimus arba
-
nurodant trąšų rūšies pavadinimą „Mikroelementų mišinys“, toliau išvardijant trąšų sudėtyje esančių mikroelementų pavadinimus arba jų cheminius simbolius, arba
-
pagal Direktyvos 76/116/EEB I priedo reikalavimus, nurodant trąšų rūšies pavaidinimą:
-
arba
-
„su mikroelementais“, arba
-
„su…“, nurodant sudėtyje esantį mikroelementą arba mikroelementus, arba jų cheminius simbolius.
Po trąšų rūšies pavadinimo pateikiami tik skaičiai, nurodantys pagrindinių ir antrinių maisto medžiagų, kurioms taikoma Direktyva 76/116/EEB, kiekį trąšose.
Jeigu trąšose yra keletas mikroelementų, jų cheminiai simboliai išvardijami pagal abėcėlę: B, Co, Cu, Fe, Mn, Mo, Zn;
c)
pagal 6 straipsnį faktinis kiekvienos maisto medžiagos kiekis ir faktinis kiekvieno trąšose esančio mikroelemento kiekis, išreikštas mikroelementu ir (arba) junginio tirpumu, jeigu jie yra nurodyti Direktyvos 76/116/EEB prieduose;
d)
jeigu visi arba dalis mikroelementų yra sujungti su organine molekule, po elemento pavadinimo pateikiamas vienas iš toliau nurodytų apibūdinimų:
-
„chelatinis junginys su…“ (chelatinį junginį sudarančio agento pavadinimas arba jo sutrumpinimas, kaip nurodyta E priedo 1 skyriuje),
-
„kompleksinis junginys su…“ (kompleksinį junginį sudarančio agento pavadinimas, kaip nurodyta E priedo 2 skyriuje).
Mikroelemento kiekis išreiškiamas jo svorio procentais, pateikiant visą jo svorį arba, kai reikia, trąšose, į kurių sudėtį įeina tik vienas mikroelementas, suapvalinant dešimtosios dalies tikslumu (priedo A skyrius). Jeigu į trąšų sudėtį įeina keli mikroelementai, tikslumas po kablelio gali būti pateiktas toks, koks nurodytas priedo B, C ir D skyriuose.
Mikroelementų kiekis išreiškiamas žodžiais ir atitinkamais cheminiais simboliais.
Jeigu trąšos yra nurodytos priedo A ir B skyriuose, etiketėje arba tokių trąšų lydimuosiuose dokumentuose, po privalomos arba pasirinktinai pateiktos informacijos nurodoma: „Naudoti tik esant būtinam reikalui. Neviršyti nustatytos normos.“
5 straipsnis
Valstybės narės, netrukdydamos prekybai ir pavesdamos šį darbą atlikti asmeniui, vadovaujančiam rinkotyrai, gali reikalauti, kad jų teritorijoje būtų nurodoma trąšų norma ir jų naudojimo sąlygos, tinkančios dirvai ir pasėliams, kurioms skirtos šios trąšos. Ši informacija turi aiškiai išsiskirti iš privalomos informacijos, nurodytos 4 straipsnyje.
6 straipsnis
Valstybės narės turi reikalauti, kad mikroelementų kiekis EEB trąšose, skirtose parduoti, būtų nurodomas tų mikroelementų cheminiais simboliais (B, Co, Cu, Fe, Mn, Mo, Zn).
Mikroelementų kiekis trąšose turi būti pateikiamas toliau nurodytu būdu:
a)
trąšose, nurodytose 1 straipsnio 1 dalyje: pagal reikalavimus, nustatytus priedo A skyriuje (6 skiltis);
b)
trąšose, nurodytose 1 straipsnio 2 dalyje ir 3 straipsnyje, nurodant:
-
bendrą mikroelementų kiekį nuo bendro trąšų svorio, išreikštą procentais, ir
-
vandenyje tirpaus mikroelemento kiekį nuo bendro trąšų svorio, išreikštą procentais, jeigu ne mažiau kaip pusė tokio junginio kiekio ištirpsta vandenyje.
Jeigu mikroelementas vandenyje ištirpsta visiškai, turi būti nurodomas tik šis jo kiekis.
Mikroelementų kiekis trąšose nustatomas pagal sąlygas, nustatytas analizės metoduose, pateiktuose Direktyvos 76/116/EEB 8 straipsnyje.
Jeigu mikroelementas yra chemine jungtimi sujungtas su organine molekule, jo kiekis turi būti nurodomas iš karto po vandenyje tirpaus mikroelemento junginio nuorodos, išreikštos trąšų svorio procentais, kartu pateikiant apibūdinimą: „sudaro chelatinį junginį su…“ arba „sudaro kompleksonus su…“, ir nurodant organinės molekulės pavadinimą, kaip nustatyta priedo E skyriuje. Organinės molekulės pavadinimas gali būti pakeistas jos simboliu.
7 straipsnis
Leistina mikroelemento kiekio paklaida turi būti tokia:
-
0,4 %, esant absoliučioms sąlygoms, jeigu mikroelemento kiekis didesnis kaip 2 %,
-
nurodyto dydžio penktadalis, jeigu mikroelemento kiekis ne didesnis kaip 2 %.
8 straipsnis
Direktyvos 76/116/EEB 9 straipsnio 1 dalis pakeičiama taip:
„Pakeitimai, būtini derinant priedus su technikos pažanga, priimami 11 straipsnyje nustatyta tvarka.
Jeigu šie pakeitimai yra padaryti, trąšos turi būti įtrauktos tik tada, jei:
a)
jos nedaro žalingo poveikio žmogaus ar gyvūnų sveikatai arba aplinkai;
b)
jos veiksmingai aprūpina maisto medžiagomis atitinkamus pasėlius arba palankiai veikia jų augimo sąlygas.“
9 straipsnis
1. Valstybės narės priima įstatymus ir kitus teisės aktus, kurie, įsigalioję per aštuoniolika mėnesių nuo pranešimo apie šią direktyvą, ją įgyvendina. Apie tai jos nedelsdamos praneša Komisijai.
2. Valstybės narės pateikia Komisijai šios direktyvos taikymo srityje priimtų nacionalinės teisės aktų nuostatų tekstus.
10 straipsnis
Ši direktyva skirta valstybėms narėms.
Priimta Briuselyje, 1989 m. rugsėjo 18 d.

Labels: 3
17
1
6